Alþjóðareglur til að koma í veg fyrir árekstra á sjó Greinargerð/athugasemdir úr lagafrumvarpi, mál nr. 355

612. Frumvarp til laga um breytingu á lögum nr. 7/1975, um heimild fyrir ríkisstjórnina til þess að staðfesta fyrir Íslands hönd samþykkt um alþjóðareglur til að koma í veg fyrir árekstra á sjó, 1972, sbr lög nr. 56/1986.

(Lagt fyrir Alþingi á 112. löggjafarþingi 1989–90.)

1. gr.

2. mgr. 1. gr. laganna orðist svo:

Ríkisstjórninni er enn fremur heimilt að staðfesta fyrir Íslands hönd breytingar á alþjóðareglunum sem gerðar voru í London 19. nóvember 1987.

2. gr.

Í fylgiskjali með lögunum verði þær breytingar sem greinir í fylgiskjali með lögum þessum.

3. gr.

Lög þessi öðlast þegar gildi.

Fylgiskjal.

BREYTINGAR Í ALÞJÓÐAREGLUM TIL AÐ KOMA Í VEG FYRIR

ÁREKSTRA Á SJÓ, 1972

1. 1. regla e.: Skip af sérstakri gerð.

Í stað núgildandi texta komi eftirfarandi:

e. Ef skip af sérstakri gerð eða skip, sem ætlað er sérstakt hlutverk, getur ekki, að áliti ríkisstjórnar, að öllu leyti fylgt ákvæðum einhverra þessara reglna um fjölda, staðsetningu og sjónarlengd ljósa eða dagmerkja, ljósboga þeirra eða lögun, sem og um fyrirkomulag og einkenni hljóðmerkjatækja, þá skal skipið fara eftir öðrum ákvæðum um fjölda, staðsetningu og sjónarlengd ljósa eða dagmerkja, ljósboga þeirra eða lögun, sem og um fyrirkomulag og einkenni hljóðmerkjatækja, þannig að þessum reglum að áliti hlutaðeigandi ríkisstjórnar sé fylgt eins náið og kostur er hvað varðar þetta skip.

2. 3. regla h.: Skip, bagað vegna djúpristu.

Í stað núgildandi texta komi eftirfarandi:

h. „Skip sem er bagað vegna djúpristu“ merkir vélskip sem á mjög erfitt með að víkja frá stefnu sinni vegna mikillar djúpristu miðað við dýpi og breidd á þeirri leið sem skipið getur siglt eftir.

3. Ný 8. regla f.: Ekki tálma.

f. 1. Sé einhvers staðar í reglum þessum mælt svo fyrir að skip hvorki hindri för né örugga leið annars skips, skal það, þegar aðstæður krefjast þessa, beita stjórntökum í tæka tíð, þannig að nægilegt svigrúm verði fyrir örugga leið hins skipsins.

2. Skip, sem ber hvorki að hindra för né örugga leið annars skips, er ekki leyst undan þeirri skyldu sinni þó að það nálgist skipið þannig að hætta geti orðið á árekstri og skal það við stjórntök sín taka fullt tillit til stjórntaka sem kynni að verða gripið til í samræmi við reglur þessa kafla.

3. Skipi, sem má halda óhindrað áfram, ber full skylda til að fylgja reglum þessa kafla þegar skipin tvö nálgast hvort annað þannig að hætta er á árekstri.

4. 10. regla a.: Aðskildar siglingaleiðir sem Alþjóðasiglingamálastofnunin hefur samþykkt.

Í stað núgildandi texta komi eftirfarandi:

a. Regla þessi gildir um aðskildar siglingaleiðir sem Alþjóðasiglingamálastofnunin hefur sett ákvæði um og leysir ekkert skip undan skyldum þess samkvæmt sérhverri annarri reglu.

5. 10. regla c.: Siglt yfir afmarkaða siglingaleið.

Í stað núgildandi texta komi eftirfarandi:

c. Eftir því sem framast er unnt skal forðast að sigla skipi yfir afmarkaða siglingaleið, en ef nauðsyn ber til þá skal fara yfir leiðina á stýrðri stefnu er myndar sem næst rétt horn við höfuðstefnu hinnar afmörkuðu siglingaleiðar.

6. 26. regla d. Á eftir orðunum „önnur skip“ er bætt við orðunum: að fiskveiðum.

7. I. viðauki, 2. hluti d. Efsta ljósið.

Í stað núgildandi texta komi eftirfarandi:

d. Efsta ljósið á vélskipi, sem er styttra en 12 metrar, má vera lægra en 2,5 metra ofan við borðstokkinn. Þegar sigluljós er samt sem áður haft uppi auk hliðarljósa og skutljóss, eða auk hliðarljósa er haft uppi hringljós eins og lýst er í 23. reglu c. 1., þá skal sigluljósið eða hringljósið vera að minnsta kosti einum metra hærra en hliðarljósin.

8. I. viðauki, 2. hluti i. 2.: Lóðrétt fjarlægð á milli ljósa.

Í stað núgildandi texta komi eftirfarandi:

2. Á skipi, sem er styttra en 20 metrar, skal að minnsta kosti vera einn metri á milli ljósanna. Neðsta ljósinu skal, nema hafa skuli uppi dráttarljós, komið fyrir að minnsta kosti í tveggja metra hæð ofan við borðstokk skipsins.

9. I. viðauki, 10. hluti: Ljós seglskipa.

Í 10. lið a.: Á eftir orðinu „seglskip“ í inngangi er bætt við orðunum: sem eru laus.

Í 10. lið b.: Á eftir orðinu „seglskip“ í inngangi er bætt við orðunum: sem eru laus.

10. IV. viðauki, nýr liður 1. o.: Neyðarmerki.

Eftirfarandi nýjum lið, o., er bætt við:

o. Viðtekin merki sem send eru frá fjarskiptakerfum.

Athugasemdir við lagafrumvarp þetta.

Með lögum nr. 7/1975 var ríkisstjórninni heimilað að staðfesta fyrir Íslands hönd samþykkt um alþjóðareglur til að koma í veg fyrir árekstra á sjó, 1972, sem gerð var í Lundúnum 20. október 1972. Samþykktin var fullgilt 21. apríl 1975 og öðlaðist gildi 15. júlí 1977, sbr. auglýsingar í C-deild Stjórnartíðinda nr. 6/1975 og 4/1977.

Með lögum nr. 56/1986 var ríkisstjórninni heimilað að staðfesta breytingar á alþjóðareglunum sem gerðar voru í Lundúnum 19. nóvember 1981. Breytingar tóku gildi 1. júní 1983, sbr. auglýsingu í C-deild Stjórnartíðinda nr. 4/1983.

Samkvæmt 2. gr. laganna hafa alþjóðareglurnar með áorðnum breytingum lagagildi hér á landi.

Í samræmi við 6. gr. samþykktarinnar hefur verið unnið á vegum Alþjóðasiglingamálastofnunarinnar að breytingum á alþjóðareglunum. Á 15. þingi stofnunarinnar voru í ályktun A. 626(15), dags. 19. nóvember 1987, gerðar þær breytingar á alþjóðareglunum sem greinir í fylgiskjali með lagafrumvarpi þessu. Þær öðlast gildi 19. nóvember 1989.

Einnig er leiðréttur íslenskur texti 26. reglu d.

Ríkisstjórnin telur rétt að breytingar þessar fái lagagildi hér á landi og fer þess á leit að Alþingi samþykki frumvarp til laga þar að lútandi.

Einstakar greinar frumvarpsins þarfnast ekki skýringa.